**9-ку классты доозарыныӊ шылгалдазында эдертигни чыыра тыртып азы кызырып бижиринге белеткел.**

*Башкы: Дайгиранза А.-Х. С.*

***Кичээлдиӊ сорулгазы:*** өөреникчилерни эдертигни кызырып бижип билир болурунга өөредир.

***Сорулганы чедип алыры-биле салдынган даалгалар:***

1. Өөредиглиг:  сөзүглелде кол бодалды тодарадыры болгаш ук бодалды өскертпейн дамчыдып; сөзүглелдиӊ хевирин болгаш тургузуун тодарадып билиринге; эдертигниӊ сөзүглелинге аӊгы-аӊгы хевирлерниӊ планнарын тургузуп билиринге өөредир.

2. Сайзырадыкчы: сөзүглелди аӊгы-аӊгы аргаларныӊ дузазы-биле кызырып билир болурунга чаӊчыктырар.

3. Кижизидикчи: Ада-Чурттуӊ Улуг дайынынга даянып, ада-өгбелерге хүндүткелди база төрээн черинге ынакшылды уругларныӊ сеткилинге оттурар. ( кады чугаалажып турар кижизин дыӊнап билиринге болгаш бодунуӊ бодалын тодаргай дамчыдып билиринге чаӊчыктырар)

Кичээлдиӊ дерии – Интерактивтиг самбыра

*Кичээлдиӊ чорудуу:*

1. Организастыг кезээ. (өөреникчилер-биле мендилежири, кичээлге беленин көөр) **(5 минута)**

2. Онаалга хыналдазы. (онаалга хыналдазын аас-биле чорудар)

3. Эдертигни бижиириниӊ кезээ.

* **Кичээлдиӊ темазын болгаш ооӊ сорулгаларын тодарадыры. (5 минута)**

Самбыраныӊ бир талазында домакты номчуптаалыӊар.

|  |  |
| --- | --- |
| Төнчүзү чоокшулап орар дошкун дайынныӊ база бир берге хүнү эртип, дайынчылар дыштанып турганннар. (Е. Танова) | Дайынныӊ база бир берге хүнү эрткен. Дайынчылар дыштанып турганнар. |

***Домак тургузуунуӊ аайы-биле кандыг домак болурул?***

- Нарын домак.

***Нарын домактыӊ кандыг хевири?***

- Чагырышпаан нарын домак.

***Бо домакты оон өскээр канчаар тургузуп болур бис?***

***- Домактарны бөдүүнчүдүп алдывыс. Ынчаарга баштайны домакта Екатерина Танованыӊ делгереӊгей кылдыр илереттинген бодалын бис канчалганывыс ол, уруглар?***

***Кыскаладып, кызырып каапкан бис. Ынчаарга, сөзүглелде бодалды кызырып бодунуу-биле бижиирин кандыг ажылдарга ажыглаар ийик бис?***

- Эдертиг бижииринге.

***- Бөгүн бис сөзүглелди шак ынчаар кызырып бижииринге өөренип база ооӊ аӊгы-аӊгы аргаларын көөр ужурлуг бис. Ынчаарга, бөгүнгү кичээливис адын тургузуп аалыӊарам.***

- Уругларныӊ кээр түӊнели: ЭДЕРТИГНИ КЫСКАЛАДЫР ЧЫЫРА ТЫРТЫП БИЖИИРИ.

***- Кыдырааштарны ажыткаш, ай-хүнүн демдеглээш, тургузуп алган темавысты бижип алыылыӊар. (Февральды)***

***- Чүнү билип алыр ужурлуг бис? Деп айтырыгга харыылаары-биле сорулгалардан тургузуп алыылыӊар.***

1. Сөзүглелдиӊ утказын үлуг-ла өскертпейн кызырып бижип

2. Сөзүглелге планнарныӊ аӊгы-аӊгы хевирлерин тургузуп өөренир.

3. Сөзүглелде кол болгаш иштики темаларны тодарадып билир кылдыр өѳренир.

* **Кичээлдиӊ темазынга хамаарышкан ажылдар. (15 минута)**

***- Ынчаарга силернии-биле алырга, чыыра тыртып бижээн эдертиг деп чүү чүвел?***

- Уругларныӊ харыызын дыӊнаар.

**- Чүге сөзүглелди чыыра тыртып бижиир ужурлугул?**

**- Эдертигни бижииривиске каш катап номчуп бээр ийик?**

- Бир дугаар номчуурга,

- Ийи дугаар номчуурга,

- Үш дугаар номчуурга,

Ам мен силерге кыска сөзүглел номчуп бээйн, уруглар. Кичээнгейлиг дыӊнаӊар!

**Хенертен «дирс-дарс» дээн соонда, алгыржып, ураалап, боолар дааштап-на үнген. Ийи аныяк дайынчы ыяш аразындан үнүп, эштериниӊ уунче маӊнажыпкан. Оларга уткуй бир эжи Сатаев бо алгырып маӊнап орган.**

**- Монгуш! Борбояков! Силерни кайнаар аза алгаш барды! Тиилелге! Тиилелге! Билдиӊер бе, тиилелге! – дээш, оларже алгырбышаан, боозун дээрже чаза туткулапкаш, дедир-ле ыдып каан.**

**Монгуш биле Борбояков чүнү-даа орта билип албайн эжиниӊ соондан салчыпканнар.**

**Кезектиӊ дайынчылары шупту-ла ураалап, бооларын дээрже чаза туткан, фуражка, пилотка бөрттер агаарда кара тааннар дег караӊнашкан. Шупту-ла: «Тиилелге! Тиилелге!» - деп алгырышкан. Монгуш биле Борбояков база эштеринге каттыжып алгыржып, бооларын дээрже углай чаза тудуп турганнар.**

**Ам олар тиилекчилер. Тиилекчилер ыглап турганын кым кочулаарыл, кым хоруурул?**

**Тиилелге! Аӊаа чедир чеже кадыг-дошкун хүннер эртпээн дээр. Өлүм кулак кыйыы-биле хыыгайнып эртип, чамдыкта мага-боттуӊ чартык чамдыын-даа алгаш баар. Госпитальга барып септеттинип, чаматтынып алгаш, катап-ла тулчуушкунче кириптер.**

*Сөзүглелдиӊ сайгарылгазы.*

* Сөзүглелдиӊ темазы чүл?
* Сөзүглелге аттан бериӊер.
* Сөзүглелде кандыг бодал кол болуп турарыл?
* Сөзүглел кандыг стильге бижиттингенил?
* Иштики темалар бар-дыр бе?

Сөзүглелге план тургузары

Сөзүглелге планнар аӊгы аӊгы-хевирлерлиг болур.

**Сөзүглел планы**

|  |  |  |
| --- | --- | --- |
|  | **Сөзүглел планы** |  |
| **Айтырыглыг план** | **Тезисный план** | **Назывной план** |

*Эӊ-не делгереӊгей ажыглаттынып турар план – тезистиг план болур.*

1. Хенертен дайынчыларныӊ ураалап үнгени.

2. Сатаевтиӊ Тиилелгени дамчытканы.

3. Дайынчыларныӊ тиилелгени уткуп турары.

4. Катап-ла тулчуушкунче кириптер.

*Айтырыглыг план*

1. Хенертен чүу болганыл?

2. Сатаев чүнү дамчытканыл?

3. Дайынчылар тиилелгени канчаар уткуп турарыл?

4. Кажан катап-ла тулчуушкунче кириптерил?

Эдертиг чыыра тыртып бижиирин ийи аӊгы бөлүкке чарып ап болур.

1. Сөзүглелдиӊ ниити утка-тургузуун сайгарып кызырары

* Сөзүглелде темаларны кол болгаш ийиги чергениӊ кылдыр бөлүктеп алыры
* Сөзүглелди шүүрээри.

2. Дылдыӊ болуушкуннарын кызырып бижиири.

* Солуптары
* Ап кааптары
* Каттыштырыптары

Дылга хамаарыштыр ажыглап болур аргалар.

Чаӊгыс аймак кежигүннерни түӊнекчи сөс-биле солуптары.

Домактыӊ кезек үзүндүзүн синоним сөс-биле солуптары

Домакты азы ооӊ бир кезээн айылганыӊ ат орну-биле солуптары

ЧНД-ни бөдүүн домактар-биле солуптары.

Дорт чугааны доора чугаага солуптары.

Катаптаашкыннарны ап кааптары

Синонимнери ап кааптары

Элээн каш домактарны чаӊгыс домак кылдыр каттыштырары

Дараазында онаалганы бижимел-биле күүседиптээлиӊер.

Карточкаларда силерде аӊгы-аӊгы домактар кирген, ук домактарны дылга хамаарыштыр ажыглап болур аргаларны ажыглап чыыра тыртып азы кызырып бижиир силер.

|  |  |
| --- | --- |
| Сесерлиимде ак, көк, кызыл чечектер тарып алган мен. |  |
| Самойловтуӊ эдертип чорааны кижи бергедеп, аар тынмышаан, бөргүн ужулгаш, чолдак салааларлыг делгем арбак холун авазынче сунмушаан, эрги таныжы-даа дег найыралчы ёзу-биле чугаалай-дыр: «Экии, авай! Танывайн-дыр силер бе?» |  |
| Н. А. Островский «күш ажылдан артык өөрүнчүг чүве турбас» деп, күш ажылды ол хире ынчаар үнелеп көөр чораан. |  |
| Чаагыныӊ бырышкактарында карак чажы ам-даа мөндүӊневишаан турза-даа, аваныӊ эриннеринде таалал ханган оожум хүлүмзүрүүшкүн көстүп келген. |  |

* **Быжыглаашкын кезээ.**

***Эгезинде утказын сайгарып турган сөзүглеливисти силерге үлеп берейн, уруглар. Шак ол сөзүглелден кандыг кызырылгалар кылып болурул, көрээлиӊер.***

- Үлеп бээр.

- Уруглар сайгара бээр. Харыыларын дыӊнап база эдип чазаар.

* **Катаптаашкын кезээ.**

***Сөзүглелге хамаарыштыр планныӊ каш аӊгы хевирин тургузуп болур-дур.***

***Дылдыӊ болуушкуннарын кызырып бижиир каш аӊгы хевир барыл?***

***Сөзүглелге болгаш сөзүглелдиӊ дылынга хамаарыштыр кызырылгаларны адап көрүӊерем.***

* Рефлексия.

1. Кичээлден чүнү билип алдыӊар?

2. Шак ындыг аргаларны ажыглап турар силер бе?

3. Кижи бүрүзү кичээлге бодунуӊ ажылдап алган мен деп бодап турар демдээн көдүрүптер силер бе?